Knud Erik Kirkegaard (KF), 1999-01-13:
Den rigtige ordfører for forslagsstillerne, hr. Brian Mikkelsen,
er på grund af sygdom blevet forhindret i at være til stede, og det er derfor faldet i min lod at træde i hans sted som ordfører for forslagsstillerne.
Det er sådan, at Grundtvig og Christen Kold og andre pædagogiske personligheder ikke har levet forgæves, men har sat deres tydelige præg og kendetegn på den udvikling, der har været inden for den danske pædagogiske verden.
Det ved enhver, som har haft lejlighed til at studere den danske pædagogiks historie.
Denne særlige frihedstradition er altså som udgangspunkt meget dansk.
Det er noget meget værdifuldt, og det er noget, som berettiger til national stolthed.
Det gælder både højskoletanken, det gælder de frie grundskoler, som vi diskuterer i dag, og det kan også gælde andre frie skoleformer.
Vi bør værne om forældrenes frie ret til at kunne vælge et alternativ til den offentlige skole - jeg tror, næsten alle ordførerne har været inde på det - og som der jo egentlig også er udgangspunkt for i grundlovens bestemmelser ikke om skolepligt, men om undervisningspligt.
Vi kan da også se, at mange forældre har stor interesse
i det, der foregår i de frie grundskoler
Der er faktisk tale om en stigende tilslutning.
Det forslag, vi behandler, er ganske enkelt et forslag om at etablere et offentligt tilsyn med de frie grundskoler. Hvorfor nu det?
Jeg vil gerne slå fast, at forslaget ikke er et angreb på de frie skoler, det er ikke et forsøg på at straffe de frie skoler eller ramme de frie skoler.
Tværtimod, så er formålet med forslaget at indføre et værn mod urimelig kritik og urimelig mistænkeliggørelse fra kredse, som måske ikke har den samme positive opfattelse af den pædagogiske frihedstradition, som vi andre har.
Generelt er der kun anledning til at have fuld tillid til de frie grundskoler.
Men der har været enkelttilfælde, som har været flittigt omtalt i pressen, som har været medvirkende til at kaste mistanke mod hele ideen bag de frie grundskoler, og det kan ingen være tjent med.
Det er baggrunden for forslaget, som naturligvis fuldt ud giver mulighed for at respektere skolernes og dermed forældrenes suveræne ret til ud fra deres holdningsmæssige udgangspunkt at vælge frit, hvilken pædagogisk linje man mener, der skal være gældende på den pågældende skole.
Det kan lade sig gøre at kombinere både tilsynet og så friheden, og efter forslagsstillernes opfattelse så bør vi gøre det.
Jeg kan naturligvis på forslagsstillernes vegne konstatere ved at lytte til debatten her i dag, at der ikke umiddelbart er tilslutning til at gennemføre forslaget, i hvert fald ikke på nuværende tidspunkt. Den fungerende undervisningsminister havde en udmærket redegørelse for forskellige initiativer, der er blevet sat i værk for nylig, bl.a. initiativet om, at man vil udsende en vejledning til de personer, som på forældrenes vegne i øjeblikket fører tilsyn med skolerne.
Det er naturligvis initiativer, som vi hilser med meget stor tilfredshed, også fra forslagsstillernes side.
Men til syvende og sidst, ja, som udgangspunkt vil jeg sige, at hvis man lytter til samtlige ordførere og lytter til ministeren, så er der kun blevet givet udtryk for fuld tilslutning til den frie skoletanke.
Det er altså ikke her, vandene skiller.
Men jeg tror egentlig, det var fru Kirsten Jacobsen, der meget klart trak problemstillingen op: Skal vi forebygge, eller skal vi nøjes med at gribe ind, når skaden er sket?
Det er det principielle i det, og de ord vil jeg også meget gerne gøre til mine: Vi anbefaler at forebygge for at undgå, at der bliver anledning til efterfølgende at gribe ind med bål og brand og diverse ubehageligheder.
Der bliver naturligvis nu anledning til under udvalgsarbejdet at analysere problemstillingen nærmere.
Det vil vi naturligvis fra forslagsstillernes side medvirke meget aktivt til, og så er det vores håb, at kan forslaget til trods for denne analyse alligevel ikke gennemføres, har hele debatten alligevel været medvirkende til at skærpe opmærksomheden over for, at der kan være brodne kar også blandt de frie skoler, og at de ikke må få lov til at ødelægge eller kaste smuds på hele tankegangen bag dem.